ประกาศคณะกรรมการกํากับตลาดทุน ที่ ทจ. 19/2553 เรื่อง หลักเกณฑ์การแสดงชื่อบุคคลในระบบข้อมูลรายชื่อกรรมการและผู้บริหารของบริษัทที่ออกหลักทรัพย์ อาศัยอํานาจตามความในมาตรา 16/6 แห่งพระราชบัญญัติหลักทรัพย์และตลาดหลักทรัพย์พ.ศ. 2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551 และมาตรา 35(6) แห่งพระราชบัญญัติหลักทรัพย์และตลาดหลักทรัพย์ พ.ศ. 2535 อันเป็นพระราชบัญญัติที่มีบทบัญญัติบางประการเกี่ยวกับการจํากัดสิทธิและเสรีภาพของบุคคล ซึ่งมาตรา 29 ประกอบกับมาตรา 33 มาตรา 34 มาตรา 41 มาตรา 43 มาตรา 44 และมาตรา 64 ของรัฐธรรมนูญแห่งราชอาณาจักรไทย บัญญัติให้กระทําได้โดยอาศัยอํานาจตามบทบัญญัติแห่งกฎหมาย คณะกรรมการกํากับตลาดทุนออกข้อกําหนดไว้ดังต่อไปนี้ ข้อ ๑ ให้ยกเลิกประกาศคณะกรรมการกํากับตลาดทุน ที่ ทจ. 24/2552 เรื่อง ข้อกําหนดเกี่ยวกับกรรมการและผู้บริหารของบริษัทที่ออกหลักทรัพย์ ลงวันที่ 20 กรกฎาคม พ.ศ. 2552ข้อ ๒ ในประกาศนี้ (1) "ผู้บริหาร" หมายความว่า ผู้บริหารตามที่กําหนดไว้ในหมวด 3/1 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 (2) "ระบบข้อมูลรายชื่อกรรมการและผู้บริหารของบริษัทที่ออกหลักทรัพย์"หมายความว่า ระบบข้อมูลที่จัดขึ้นโดยสํานักงานเพื่อแสดงรายชื่อบุคคลที่เป็นกรรมการหรือผู้บริหารของบริษัทที่มีการเสนอขายหลักทรัพย์ในตลาดทุน (3) "ประกาศกําหนดลักษณะขาดความน่าไว้วางใจ" หมายความว่า ประกาศคณะกรรมการกํากับหลักทรัพย์และตลาดหลักทรัพย์ ที่ กจ. 8/2553 เรื่อง การกําหนดลักษณะขาดความน่าไว้วางใจของกรรมการและผู้บริหารของบริษัท ลงวันที่ 23 เมษายน พ.ศ. 2553ข้อ ๓ ในกรณีที่ประกาศที่ออกตามกฎหมายว่าด้วยหลักทรัพย์และตลาดหลักทรัพย์ฉบับใดวางข้อกําหนดให้บุคคลมีชื่ออยู่ในระบบข้อมูลรายชื่อกรรมการและผู้บริหารของบริษัทที่ออกหลักทรัพย์ ให้การแสดงชื่อบุคคลนั้นในระบบข้อมูลดังกล่าวอยู่ภายใต้บังคับประกาศฉบับนี้ข้อ ๔ การแจ้งชื่อบุคคลเพื่อนําเข้าสู่ระบบข้อมูลรายชื่อกรรมการและผู้บริหารของบริษัทที่ออกหลักทรัพย์ และการแจ้งการเปลี่ยนแปลงข้อมูล ให้ปฏิบัติให้เป็นไปตามหลักเกณฑ์และวิธีการที่สํานักงานประกาศกําหนดข้อ ๕ เมื่อได้มีการแจ้งชื่อบุคคลตามข้อ 4 แล้ว ให้สํานักงานแสดงชื่อบุคคลดังกล่าวในระบบข้อมูลรายชื่อกรรมการและผู้บริหารของบริษัทที่ออกหลักทรัพย์ เว้นแต่ปรากฏข้อเท็จจริงว่า บุคคลที่ขอแสดงชื่อนั้นมีลักษณะขาดความน่าไว้วางใจตามที่กําหนดไว้ในประกาศกําหนดลักษณะขาดความน่าไว้วางใจ ข้อ ๖ เมื่อปรากฏข้อเท็จจริงอย่างหนึ่งอย่างใดดังต่อไปนี้ ให้สํานักงานถอนการแสดงรายชื่อบุคคลในระบบข้อมูลรายชื่อกรรมการและผู้บริหารของบริษัทที่ออกหลักทรัพย์ (1) บุคคลนั้นตาย (2) บุคคลนั้นพ้นจากตําแหน่งกรรมการหรือผู้บริหารของบริษัท(3) บริษัทนั้นมิได้เป็นบริษัทที่มีหน้าที่จัดทําและส่งรายงานเกี่ยวกับฐานะการเงินและผลการดําเนินงานของบริษัทตามมาตรา 56 อีกต่อไปข้อ ๗ ให้บุคคลที่มีชื่ออยู่ในระบบข้อมูลรายชื่อกรรมการและผู้บริหารของบริษัทที่ออกหลักทรัพย์ที่ได้แสดงชื่อไว้แล้วตามประกาศคณะกรรมการกํากับตลาดทุน ที่ ทจ. 24/2552 เรื่อง ข้อกําหนดเกี่ยวกับกรรมการและผู้บริหารของบริษัทที่ออกหลักทรัพย์ ลงวันที่ 20 กรกฎาคม พ.ศ. 2552 เป็นบุคคลที่มีรายชื่ออยู่ในระบบข้อมูลรายชื่อกรรมการและผู้บริหารของบริษัทที่ออกหลักทรัพย์ตามประกาศนี้ข้อ ๘ ให้ประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สจ. 27/2552 เรื่อง แบบและวิธีการแจ้งหรือเปลี่ยนแปลงข้อมูลกรรมการและผู้บริหารของบริษัทที่ออกหลักทรัพย์ ลงวันที่ 28 กรกฎาคม พ.ศ. 2552 ยังมีผลใช้บังคับภายใต้ประกาศนี้จนกว่าจะได้มีการเปลี่ยนแปลงเป็นอย่างอื่นข้อ ๙ ในกรณีที่มีประกาศฉบับอื่นใดอ้างอิงถึงประกาศที่เกี่ยวกับหรือว่าด้วยข้อกําหนดเกี่ยวกับกรรมการและผู้บริหารของบริษัทที่ออกหลักทรัพย์ ให้การอ้างอิงดังกล่าวหมายถึงประกาศนี้ ในกรณีที่มีประกาศฉบับอื่นใดอ้างอิงถึงระบบข้อมูลรายชื่อผู้บริหารตามประกาศที่เกี่ยวกับข้อกําหนดเกี่ยวกับผู้บริหารของบริษัทที่ออกหลักทรัพย์ ให้การอ้างอิงดังกล่าวหมายถึงระบบข้อมูลรายชื่อกรรมการและผู้บริหารของบริษัทที่ออกหลักทรัพย์ตามประกาศนี้ข้อ ๑๐ ประกาศนี้ให้ใช้บังคับตั้งแต่วันที่ 16 มิถุนายน พ.ศ. 2553 เป็นต้นไปผู้มีอํานาจลงนาม - ประกาศ ณ วันที่ 25 พฤษภาคม พ.ศ. 2553 นายธีระชัย ภูวนาถนรานุบาล เลขาธิการ สํานักงานคณะกรรมการกํากับหลักทรัพย์และตลาดหลักทรัพย์ ประธานกรรมการ คณะกรรมการกํากับตลาดทุนหมายเหตุ - \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_เหตุผลในการออกประกาศฉบับนี้ คือ เพื่อกําหนดหลักเกณฑ์การนํารายชื่อบุคคลเข้าสู่ระบบข้อมูลรายชื่อกรรมการและผู้บริหารของบริษัทที่ออกหลักทรัพย์ รวมทั้งหลักเกณฑ์ในการดําเนินการเพื่อให้รายชื่อในระบบดังกล่าวเป็นปัจจุบัน ซึ่งผู้ลงทุนและผู้สนใจอื่นใดสามารถตรวจสอบรายชื่อบุคคลที่ดํารงตําแหน่งในบริษัทที่ออกหลักทรัพย์จากระบบข้อมูลรายชื่อดังกล่าวได้ จึงจําเป็นต้องออกประกาศนี้